[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 17.12.2010

COM(2010) 751 τελικό

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την κατάργηση του κανονισμού (EOK) αριθ. 3448/80 περί εφαρμογής του άρθρου 43 της πράξεως προσχωρήσεως του 1979 όσον αφορά το καθεστώς συναλλαγών που εφαρμόζεται στα εμπορεύματα που αναφέρονται στους κανονισμούς (EOK) αριθ. 3033/80 και (EOK) αριθ. 3035/80

ΑΙΤΙΟΛΟΓΙΚΗ ΕΚΘΕΣΗ

Ορισμένες πράξεις, οι οποίες εκδόθηκαν κατά τις τελευταίες δεκαετίες, εξακολουθούν τυπικά να ισχύουν, μολονότι έχουν εξαντληθεί όλα τα αποτελέσματά τους. Οι εν λόγω πράξεις έχουν καταστεί παρωχημένες λόγω του προσωρινού χαρακτήρα τους ή διότι το περιεχόμενό τους έχει ενσωματωθεί σε μεταγενέστερες πράξεις. Ορισμένα μέτρα που συνδέονται με την προσχώρηση νέων κρατών μελών έχουν καταστεί παρωχημένα μετά την προσχώρηση των εν λόγω κρατών μελών. Το Ευρωπαϊκό Κοινοβούλιο, το Συμβούλιο και η Επιτροπή συμφώνησαν, στο πλαίσιο της διοργανικής συμφωνίας τους για τη βελτίωση της νομοθεσίας, ότι η νομοθεσία της Ένωσης θα πρέπει να επικαιροποιηθεί και να συμπτυχθεί με την κατάργηση πράξεων που δεν εφαρμόζονται πλέον[1]. Οι πράξεις που είναι πλέον άνευ αντικειμένου πρέπει να αφαιρούνται από το «ενωσιακό κεκτημένο» , προκειμένου να βελτιώνεται η διαφάνεια και η ασφάλεια του δικαίου της Ένωσης.

Η Επιτροπή υλοποίησε έναν αριθμό ενεργειών για τη διαγραφή των παρωχημένων νομικών πράξεων από το κεκτημένο, ως επί το πλείστον με την αναγνώριση του παρωχημένου χαρακτήρα των σχετικών πράξεων της Επιτροπής. Πιο πρόσφατα, η Επιτροπή χαρακτήρισε παρωχημένες περίπου 250 πράξεις του γεωργικού τομέα, ενώ μερικές επιπλέον πράξεις του γεωργικού τομέα και 60 περίπου πράξεις στον τομέα του εμπορίου μεταποιημένων γεωργικών προϊόντων θα χαρακτηριστούν σύντομα παρωχημένες [2].

Η Επιτροπή επισήμανε μια πράξη του Συμβουλίου στον τομέα του εμπορίου αγαθών που προέρχονται από τη μεταποίηση γεωργικών προϊόντων, η οποία βασίζεται στο άρθρο 43 της πράξης προσχώρησης του 1979, η οποία έχει εξαντλήσει κάθε πρακτικό αποτέλεσμα, αλλά εξακολουθεί τυπικά να ισχύει ακόμη. Δεν αποτελεί αρμοδιότητα της Επιτροπής να χαρακτηρίσει ως παρωχημένες πράξεις οι οποίες έχουν εκδοθεί από το Συμβούλιο. Για λόγους ασφάλειας δικαίου, η Επιτροπή προτείνει η πράξη που περιλαμβάνεται στην παρούσα πρόταση να καταργηθεί από το Συμβούλιο.

Η παρούσα πρόταση αφορά την κατάργηση του κανονισμού (EΟΚ) αριθ. 3448/1980 του Συμβουλίου περί εφαρμογής του άρθρου 43 της πράξεως προσχωρήσεως του 1979 (προσχώρηση της Ελλάδας στην ΕΚ) που αφορά το καθεστώς συναλλαγών που εφαρμόζεται στα μεταποιημένα γεωργικά προϊόντα που δεν υπάγονται στο παράρτημα Ι της Συνθήκης. Ο εν λόγω κανονισμός προβλέπει μεταβατικά μέτρα για τις συναλλαγές εμπορευμάτων μη υπαγόμενων στο παράρτημα I, μεταξύ της EΚ των εννέα και της Ελλάδας. Επειδή η Ελλάδα είναι πλέον πλήρες μέλος, ο εν λόγω κανονισμός κατέστη παρωχημένος και πρέπει να καταργηθεί.

Η παρούσα πρόταση είναι παρόμοια με εκείνη που προβλέπεται για τις παρωχημένες πράξεις του γεωργικού τομέα στο κυλιόμενο πρόγραμμα απλοποίησης που εγκρίθηκε στο πλαίσιο της εφαρμογής της στρατηγικής απλοποίησης του κανονιστικού περιβάλλοντος της Επιτροπής, όπως ενημερώθηκε πρόσφατα – έγγραφο COM (2008) 712, παράρτημα 2 του νομοθετικού προγράμματος και του προγράμματος εργασίας της Επιτροπής του 2009.

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την κατάργηση του κανονισμού (EOK) αριθ. 3448/80 περί εφαρμογής του άρθρου 43 της πράξεως προσχωρήσεως του 1979 όσον αφορά το καθεστώς συναλλαγών που εφαρμόζεται στα εμπορεύματα που αναφέρονται στους κανονισμούς (EOK) αριθ. 3033/80 και (EOK) αριθ. 3035/80

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη την πράξη προσχώρησης του 1979, και ιδίως το άρθρο 43,

Έχοντας υπόψη την πρόταση της Ευρωπαϊκής Επιτροπής,

Εκτιμώντας τα ακόλουθα:

1. Η βελτίωση της διαφάνειας του ενωσιακού δικαίου αποτελεί ουσιώδες στοιχείο της στρατηγικής για τη βελτίωση της νομοθεσίας που υλοποιούν τα θεσμικά όργανα της Ένωσης. Στο πλαίσιο αυτό, ενδείκνυται η διαγραφή από την ισχύουσα νομοθεσία των πράξεων που είναι πλέον άνευ πραγματικού αντικειμένου.

2. Ο κανονισμός (EOK) αριθ. 3448/80 του Συμβουλίου, της 22ας Δεκεμβρίου 1980, περί εφαρμογής του άρθρου 43 της πράξεως προσχωρήσεως του 1979 όσον αφορά το καθεστώς συναλλαγών που εφαρμόζεται στα εμπορεύματα που αναφέρονται στους κανονισμούς (EOK) αριθ. 3033/80 και (EOK) αριθ. 3035/80 προέβλεπε μεταβατικά μέτρα για τις συναλλαγές εμπορευμάτων μη υπαγόμενων στο παράρτημα Ι μεταξύ της ΕΚ και της Ελλάδας για την περίοδο μεταξύ 1ης Noεμβρίου 1981 και 31ης Ιουλίου 1982. Επειδή η Ελλάδα είναι πλέον πλήρες μέλος, ο εν λόγω κανονισμός είναι άνευ αντικειμένου και επομένως παρωχημένος και θα πρέπει, συνεπώς, να διαγραφεί από το ισχύον «ενωσιακό κεντημένο».

3. Για λόγους ασφάλειας δικαίου και σαφήνειας θα πρέπει να καταργηθεί ο κανονισμός (ΕΚ) αριθ. 3448/80.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 3448/1980 καταργείται.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Πρόεδρος

[1] ΕΕ C 321 της 31.12.2003, σ. 1.

[2] ΕΕ C 30 της 6.2.2009, σ. 18.